钦定古今图书集成/明伦汇编/官常典/第730卷 > 张顺
## 钦定古今图书集成/明伦汇编/官常典/第730卷 > 张顺

按《金史忠义传》：顺，淄州士伍。淄州被围，行省侯摰遣
总领提控王庭玉将兵救之。庭玉募顺等三十人往
觇兵势，且欲令城中知援兵之至，乘夜潜至城下。顺
为所得，执之，使宣言“行省军败绩，庭玉亦死，宜速降。
顺阳许诺，既乃呼谓城中曰：‘外兵无多，王节度军且
至，坚守毋降’。兵刃交下，顺曰：‘得为忠孝鬼足矣’。”遂死。
淄人知救兵至，以死守，城赖以完。后赠宣武将军、同
知棣州防御使事，诏有司给养其亲，且访其子孙优
加任用。